Терор над Србима, који су чинили око трећине становништва НДХ, је врло брзо успостављен као систем. Закони против Срба почињу да се ређају после 25. априла, кад је Анте Павелић потписао „Законску одредбу о забрани ћирилице”. Уследила је „Законска одредба о прелазу с једне вере на другу”, па о укидању свих „српско-конфесионалних пучких школа и забавишта”. Забрањена је српска православна вера, јер „није у складу с новим државним уређењем”. Кретања Срба су ограничена. На рукаву морају носити плаву траку са словом П.